Din nevoia disperată de bani la buget, Guvernul bagă păcănele în pușcării [VIDEO]

2019 Aprilie 01 P. A. Călescu

Eforturile Guvernului de a suplimenta veniturile la bugetul de stat pe 2019, votat de Parlament abia în 15 februarie, au culminat cu adoptarea, în decembrie, a Ordonanței 113/2018 (controversata "taxă pe lăcomie"), însă au continuat în 2019 cu noi măsuri — unele fiind de-a dreptul bizare. Multe din acestea nu ajung în atenția canalelor mass-media pentru simplul motiv că nu reprezintă teme de interes public și nu afectează categorii sociale cu pondere importantă în jocul politic.

Una din aceste măsuri ar fi legea de modificare și completare a unor acte normative din domeniul jocurilor de noroc. Trecută în mod tacit prin Parlament, legea a fost publicată în Monitorul Oficial vineri 8 martie, cu următoarele modificări care țin de Ordonanța de Urgență a Guvernului nr. 77/2009 privind organizarea și exploatarea jocurilor de noroc:

se aprobă instalarea în regim special a aparatelor de joc de tip "slot machine" (sloturi) în spații special amenajate din incintele penitenciarelor, în scopuri recreative;

numărul de sloturi permise este de un aparat la un număr de 10 deținuți;

accesul deținuților este permis numai în intervalul orar 17:00 - 19:00 de luni până vineri și 13:00 - 18:00 sâmbăta și duminica și numai în prezența unui subofițer din cadrul personalului;

se interzice oferirea de bonusuri, promoții sau „jack-pot”-uri reale sau simulate;

Comitetul de supraveghere al O.N.J.N. poate suspenda activitatea operatorilor care încalcă prevederile de la alineatul 3;

Administrația Națională a Penitenciarelor selectează ofertele operatorilor și supraveghează gestionarea conform legii a funcționării aparatelor.

Fără să comentăm oportunitatea acestei măsuri și impactul asupra mediului penitenciar, să vedem care este proiecția financiară scontată de inițiatorii legii:

La începutul lui 2019, în România circa 21.000 de deținuți își executau pedepsele la locurile de detenție, însă numărul poate fi diminuat cu câteva mii date fiind eliberările în urma Legii nr. 169/2017 privind recursul compensatoriu. Problema este că în urma ratei mari de recidivă, totalul deținuților tinde să se regenereze, așa încât vom lua ca bază de calcul 20.000 de deținuți. Aceasta însemna că în inchisori sunt deja instalate circa 2.000 de sloturi!

Conform cu opinia exprimată în interviul din video-ul de mai sus de către Sorin Constantinescu, președinte al Asociației Cazinourilor din România și expert în gambling, avem de-a face cu o măsură potențial pozitivă în ce privește aportul financiar la buget, însă extrem de controversată în ce privește efectele sociale colaterale. Iar precedentele legislative similare sunt puține: în acest moment doar câteva țări precum Brazilia, Venezuela, Chile, parțial Australia și în statul american Pennsylvania este în vigoare această măsură.

Filmări pe ascuns: pedepse minime și distracție maximă în închisori

Ce se petrece însă "pe teren"? Am aflat ușor, căci pe rețelele sociale a apărut deja și este virală o înregistrare cu un telefon mobil (da, dintr-un penitenciar) de unde putem deduce că măsura are deja popularitate în rândul deținuților. Secvența se află redată tot în video-ul care însoțește acest articol, precum și o discuție sub protecția anonimatului cu un deținut din penitenciarul Pelendava de lângă Craiova.

"Închisoarea trebuie să fie pentru cei certați cu legea un prilej de reintegrare în societate, nicidecum un loc în care deținuții învață noi obiceiuri proaste"

Societatea civilă a reacționat prompt la această nouă găselniță: "Guvernul dă dovadă de o imaginație iesita din comun când e vorba de inventat noi surse de venituri și cel mai des o face fără consultarea factorilor implicați, a categoriilor afectate și a societății civile în general. Această măsură este încă una din perlele Ministerului de Finanțe care, chiar dacă va suplimenta bugetul în picaj, va avea efecte sociale și individuale greu de cuantificat. Închisoarea trebuie să fie pentru cei certați cu legea un prilej de reintegrare în societate, nicidecum un loc în care deținuții învață noi obiceiuri proaste", a comentat Adrian Niculae, expert EV și promotor al programului de protecție a gamblerilor compulsivi, "Joc Responsabil".

Până la ora publicării acestui material, niciun reprezentant al Ministerului de Finanțe sau al ONJN nu a putut fi contactat pentru comentarii. Vom reveni pe măsură ce vom afla mai multe detalii despre această măsură fără precedent în Europa și cu efecte potențiale încă greu de estimat.

Ramaneti alaturi de noi pentru a afla primii cele mai bune informatii, strategii si promotii din poker facandu-va cont pe Pokernews Romania sau direct de pe Facebook! Pentru a avea acces permanent la stiri si strategie si ocazional la farse epice, urmariti-ne pe iOS, Android sau iPad